google/wiki40b huggingface dataset:
Drassyllus pusillus

Utseende

Drassyllus pusillus er en middelsstor, litt flat edderkopp med kraftige bein. Forkroppen er ganske bred bak, sterkt tilsmalnet forover (smalt hode). Kroppen er todelt i en bakkropp (abdomen) og en forkropp (prosoma eller cephalothorax). De åtte øynene danner to tverr-rader. De midtre øynene i den bakerste raden er mer eller mindre uregelmessig (ikke sirkelrundt) formet.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Drassyllus pusillus er nattaktiv og bygger ikke fangstnett, men jakter ute i det fri. De bygger seg et skjulested av edderkoppsilke under steiner, mellom død vegetasjon eller lignende steder. Hunnen spinner en eggsekk av edderkoppsilke, hvor hun legger eggene.
Molde svømme- og livredningsklubb

Meritter

Kjente svømmere som kommer fra MSLK er Øyvind Nyhus, Petter Ulvestad, Margrete Nyhus Ulvestad.
Flere av klubbens svømmere bidrar og har bidratt til Molde undervannsklubb sine mange seire i
Champions Cup.
Senior Bowl

Senior Bowl er en bridge-turnering for lag (team) som avholdes på samme sted som, og parallelt med Bermuda Bowl og Venice Cup. Begivenheten startet i 2001, og fra 2002 fikk mesterskapet betegnelsen verdensmesterskapet i bridge for veteraner. Før 2005 måtte deltagerne være minst 55 år for å delta. I 2005 bestemte World Bridge Federation (WBF) at minimumsalderen skulle økes med et år per år frem til 2010, da minimumsalderen vil bli 60 år.
Silver Linings Playbook – Kjærlighetens galskap

Om filmen

Filmen er skrevet og regissert av David O. Russell, basert på romanen med samme navn av Matthew Quick. Bradley Cooper, Jennifer Lawrence og Robert De Niro spiller hovedrollene. Den hadde norsk premiere 11. januar 2013. Filmen har fått glimrende kritikker, og står med hele 91 % oppslutning på Rotten Tomatoes.

Mottakelse og økonomi

Kritikerne hyller jevnt over Cooper og Lawrences prestasjoner, såvel som Russells regi, samt at filmen "revitaliserer den utskjelte sjangeren romantisk komedie".
Filmen hadde et budsjett på 21 millioner dollar, og har hittil spilt inn hele 232 millioner dollar på verdensbasis.

Priser

Filmen ble nominert til hele åtte Oscar-statuetter i 2013, blant annet for beste film. Den fikk også nominasjoner i andre viktige kategorier, som beste regi (Russell), beste mannlige hovedrolle (Cooper), beste kvinnelige hovedrolle (Lawrence), beste tilrettelagte manus (Russell), beste mannlige birolle (De Niro) og beste kvinnelige birolle (Weaver). I tillegg fikk den en nominasjon for beste klipp. Lawrence vant senere statuetten i sin kategori.
Jennifer Lawrence vant en Golden Globe-pris i kategorien beste kvinnelige skuespiller i en komedie/musikal. Filmen ble også nominert til ytterligere tre priser, for beste komedie/musikal, beste mannlige skuespiller i en komedie/musikal (Cooper) og beste manus (Russell).

Handling

Pat Solitano (Bradley Cooper) mister huset, jobben og kona, og havner på mentalinstitusjon. Når han slipper ut etter åtte måneder er han fremdeles ikke fullstendig kurert, så han er nødt til å flytte inn med foreldrene (Robert De Niro og Jacki Weaver) for å bli helt frisk og for å bygge opp livet sitt igjen. Han må gå på medisiner, men mener bestemt at han kan klare seg utenfor institusjonen ved å se på de "lyse sidene" i livet sitt. Pat prøver samtidig desperat å vinne kona tilbake, tross det strenge besøksforbudet han har fått. Så møter Pat Tiffany (Jennifer Lawrence), en mystisk, tidvis ustabil kvinne med mye til felles med Pat, som gjerne vil hjelpe ham med å vinne tilbake kona si – mot at han hjelper henne også. Mens de prøver å hjelpe hverandre til lykke, oppstår det et uventet bånd mellom dem og de ser begge lys i enden av tunnelen.
Pireninae

Utseende

Små, tettbygde snyltevepser, gjerne med skinnende metallisk (blåaktig) farge.

Levevis

De er parasitoider som angriper larvene til gallmygg (Cecidomyiidae). Arter i slekten Sirovena er klekket fra fiken, men det er sannsynlig at de angriper mygglarver som lever inne i fikenene

Utbredelse

Gruppen forekommer i alle verdensdeler.
Rappestad

Rappestad er et tettsted i Linköping kommune i Östergötlands län i Östergötland i Sverige. I 2010 hadde tettstedet 235 innbyggere. Rappestad ligger cirka 10 kilometer vest for Linköping.
Alsike

Alsike er et svensk tettsted i Knivsta kommune i Uppsala län i landskapet Uppland. I 2010 hadde tettstedet 2 681 innbyggere.
Metaphrenon

Utseende

Middelsstore, avlange, rødbrune trebukker. Kroppsformen er nokså sylindrisk med korte bein. Antennene er omtrent så lange som kroppen. Pronotum er rundet, dekkvingene jevnbrede.

Utbredelse

Slekten lever på Cuba, Puerto Rico og Hispaniola.
Aker Kværner Holding

Historikk

Selskapet ble stiftet 5. juni 2007 som Aker Holding AS, med Aker ASA, den norske stat, SAAB og Investor AB som eiere. Selskapets eneste virksomhet er et strategisk eierskap i Aker Kværner ASA som ved avtaleinngåelsen er avtalt å gjelde i 10 år. 
Aker Holding vil eie 110 333 615 aksjer i Aker Kværner, som tilsvarer 40,1 prosent av aksjene og stemmene. Disse aksjene var tidligere eid av Aker ASA. Transaksjonen vil innebære at Aker ASA får frigjort 6,4 milliarder kroner. I tillegg får Aker en rente på 4,5 prosent pa. frem til overdragelsen formelt finner sted.
Transaksjonen har forbehold om at Stortinget godkjenner Statens aksjekjøp i Aker Holding innen utgangen av 2007.
Aker Holding vil være eid av Aker (60 %), den norske stat ved Nærings- og handelsdepartementet (30 %), SAAB (7,5 %) og Investor AB (2,5 %). Begge de sistnevnte selskapene eies av Wallenbergsfæren.
På Oslo Børs resulterte nyheten om Aker ASAs reduserte eierandel i Aker Kværner til en kursoppgang på 4 % fredag 22. juni. På Stockholmsbörsen, som hadde midtsommerstengt fredagen, gikk SAAB-aksjen ned med 4 % mandag 25. juni, som var første børsdag etter at transaksjonen ble offentliggjort.
Strikkevise

«Strikkevise» er en vise av Claus Frimann. Alf Prøysen presenterte den i sin visespalte i «Magasinet for alle» i 1956.

Teksten

1.Så knytter jeg tråd,

så øver seg hånden i kvinnelig dåd,

ved hånden at henge man blive så trett

ved hånden at røre går tiden så lett.

Jeg knytter ei silke, jeg knytter ei gull,

min tråd er av ull.
2.Min ullende tråd,

når vinteren bruser, skal varme min fot

med intet på stikke, med intet på ten

så mangen må skjelve på islagte sten.

Gud se til de stakkar som nakne og blå

i snevannet gå.
3.Jeg knytter kun tråd,

jeg knytter ei bånd av ugudelig råd,

vik langt fra mitt hjerte du mørkhetens ånd,

som lærer at binde bestikkende bånd.

Skal mennesket binde for menneskets barn

et fangende garn.
4.Min knyttede tråd,

meg minner om livet, mitt liv er en tråd,

hver maskekledd stikke er fullendte dag,

hver maske, hver knute et pulsåreslag.

Når livet har ende, o Gud i din hånd

annam da min ånd.
Scarface (1983)

Handling

Tony Montana blir med i den store flyttingen av kubanere fra Mariel til USA. Tony er, som de fleste flyktningene var, en kriminell som flykter fra Cuba for å søke rikdom og herredømme over Miamis kriminelle underverdenen. Når de kommer til USA, blir de flyttet til en egen flyktningleir mens USAs myndigheter prøver å finne ut hvor de skal ha kubanerne. Tony og Manny Ribera, hans medkriminelle, prøver på mange måter å finne seg en vei ut derfra, men det ser ikke lyst ut. Manny, som har en del kontakter i USA, finner imidlertid en løsning der han de kan komme seg ut mot et oppdrag: Tony skal drepe en som var en av Fidel Castros nærmeste menn. Han gjorde dette, og de to flyttet ut av leiren.
I begynnelsen må Tony og Manny jobbe på et gatekjøkken. Manny er innstilt på å ha mer dårlige jobber i begynnelsen av sin kriminelle karriere, mens Tony ikke tolererer slike. Han vil ha mer penger og vanskeligere oppdrag. De blir sendt ut på et oppdrag der de skal angivelig kjøpe kokain, men hensikten er å stjele det og drepe de andre dopselgerne. Aksjonen var vellykket, og Tony blir ansett som en kald drapsmann og en interessant nykomling blant Miamis kriminelle underverdenen.
Tony får i oppdrag å møte Alejandro Sosa og forhandle seg til en best mulig dopavtale. Han har med seg Omar Suarez, som egentlig skal ta seg av pratingen. Tony tar imidlertid over og får til en god avtale, som innebærer over hundre kilo kokain per måned. Sosa stoler ikke på Suarez og dreper ham. Han og Tony skaper et vennskap bygget på respekt og troverdighet, men Sosa understreker: «Don't fuck me, Tony. Don't you ever try to fuck me».
Iver

Etymologi

Iver er en variant av mannsnavnet Ivar som har opprinnelse i det norrøne navnet Ívarr, dannet av det norrøne ordene ýr, «barlind», og harjaR, «kriger».
Yusuke Adachi

Karriere

Yusuke Adachi startet sin profesjonelle karriere i Yomiuri i 1980.
Han har tidligere vært trener for Yokohama FC.
Taller in More Ways

Taller in More Ways er den tredje albumutgivelsen til den britiske soulgruppa Sugababes, utgitt i oktober 2005.
Tim McGraw

Tidlig liv

Tim McGraw er sønn av tidligere basebalspiller Frank Edwin McGraw Jr. som også er kjent som Tug McGraw og servitøren Elizabeth Ann D'Agostino. Han ble født i Delhi, Louisiana, som er en by i Richland Parish.
Tim ble oppdratt av sin mor, og levde i troen om at Horace Smith, stefaren, var den biologiske faren hans inntil en alder av 11, da han kom over fødselsattesten sin. Han konfronterte moren sin om dette, og hun innrømmet at Tug McGraw var den egentlige faren hans. Hun hjalp ham, og det var da han møtte sin far for første gang. 
I syv år nektet Tug for at Tim var sønnen hans, men da Tim fylte 18 år og Tug så likheten mellom dem skjønte han at dette virkelig var sønnen hans. Etter dette knyttet far og sønn sterke bånd og var veldig nære til Tug Mcgraw døde i 2004. Tim har en bror som heter Mark Mcgraw.
Tim Mcgraw var veldig glad i å spille baseball da han var liten, selv om at han på den tiden ikke visste om sin berømte far. 
Han fikk et stipend på Northeast Louisania University og ble medlem av Pi Kappa Alpha brorskap. Under collegeperioden sin fikk han tak i sin første gitar og lærte å spille på den. Tim ville ofte ut å spille på gaten for å få tips, men hevder selv at romkameratene gjemte gitaren hans fordi det var så ille å høre på.
I 1987 dro han tilbake til Jacksonville sammen med sin mor og gikk på Florida Community College  i en termin før han.
I 1989 bestemte han seg for å droppe ut av college for å dra til Nashville og følge en musikalsk karriere.

Musikk

Tim Mcgraw spiller både gitar og piano, samt så klart vokal.
DML250

DML250 er en topografisk kartserie over Dronning Maud Land i Antarktis i målestokk 1:250 000. Kartserien utgis av Norsk Polarinstitutt og består pr. 2013 av 44 kartblad. Mens kartserien DML500 i målestokk 1:500 000 dekker mesteparten av kysten av Dronning Maud Land, dekker DML250 mesteparten av området mellom kysten og innlandsisen. Dette omfatter blant annet Heimefrontfjella, Maudheimvidda, Fimbulheimen, Sør-Rondane og Thorshavnheiane.
Keiserkrigen

Keiserkrigen refererer til Danmark-Norges deltagelse i tredveårskrigen. Kong Christian IV var egentlig mest interessert i å forhindre at den svenske konge kom til å stå i spissen for alliansen mot den tyske keiser.
Tross Riksrådets motstand brakte han Danmark-Norge inn i den tyske religionskrig  mellom protestanter og katolikker, på protestantenes side. Deltakelse i krigen var dels på initiativ fra den engelske kong Jacob. I 1626 led han et forsmedelig nederlag ved Lutter am Barenberg. Etter det første store slag hadde han kun 80 ryttere tilbake av en hær på 20 000 mann. Året etter ble Jylland besatt og utplyndret av den tyske keisers tropper under general Wallenstein, og landet var på randen av ruin. Ved freden i Lübeck 1629 slapp kongen med skrekken; men måtte love ikke fremover å blande seg i de tyske forhold.
Lars Staffan Evjen

Interiør i stillhet

Teknikken er kull og svartkritt på papir eller kartong. Formatene varierer fra 5 x 4cm til 130 x 220cm. Alle tegningene har frem til 2006 beskrevet utsnitt av et spartansk interiør. Det er nesten alltid en mørk døråpning, og ofte et hvitt objekt - en form for boks som kan minne om et skap. Av og til dukker det opp uventede ting: flekker eller gjenstander på gulvet; skygger eller merker på veggene; noe som viser seg i døråpningen; spor etter hendelser. Som oftest er det imidlertid de tomme flatene og stillheten som rår, ledsaget av de assosiasjoner som mørket og lyset kan gi.

Virksomhet, innkjøp

Tegninger fra serien er vist på en rekke sentrale utstillingssteder i Norge, f. eks. Høstutstillingen, og er innkjøpt til flere store kunstsamlinger, bl.a. Nasjonalgalleriet (2003) og Bergen kunstmuseum (2003). Viktige separatutstillinger: Kunstmuseet KUBE, Ålesund (2007); Bomuldsfabriken kunsthall, Arendal (2006); Bergens kunstforening (1999) – Se www.larsstaffan.net.
Fylkesvei 2912

Fylkesvei 2912  går mellom Rustbrenna og Hatten i Gol kommune. Veien er 8,1 km lang.
Frem til 2019 hadde veien betegnelsen Fylkesvei 221.
Fløytdammen

Fløytdammen var en kommunal barnevennlig badeplass i Trøftåa på Rovelstad i Nord-Odal. Selve dammen demmer opp et lite vann som ligger som en liten lomme i skogområdet. Ved Fløytdammen var det både sandstrand og vannsklie.
Norges vassdrags- og energidirektorat regulerte vannstanden i Trøftåa for en del år tilbake, noe som resulterte i at badeplassen ble mer eller mindre ødelagt. Badeplassen har siden forfalt.
Vannkvaliteten er fremdeles bra.
Amara ovata

Utbredelse

Amara ovata finnes i hele Europa, Nord-Amerika, stillehavsøyene og Asia. Den mangler i Sør-Amerika og Afrika. Finnes i Norge.

Utseende

Amara ovata er 8-9,5 mm lang, mørk, grønnlig og svart på farge. Brystskjoldets bakhjørner er tydelig avsatt, men uten å være markert utstikkende. Sidene og bakhjørnene er like brede som dekkvingenes skuldre, slik at billen får et ovalt utseende. Dekkvingene tredje rille-mellomrom (fra midtlinjen / sømmen) mangler helt børstepunkter, en fordypning med ett stivt oppstående hår.

Levevis

Amara ovata lever på lokaliteter med lite vegetasjon, som langs veiskråninger, jerbanelinjer, åpne plasser og villahager. Den tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Nordtangen leirsted

Nordtangen nasjonale speidersenter ligger i Gran kommune på Hadeland. Eiendommen grenser ned mot Jarenvatnet som kan benyttes både til bading, fisking og padling. Adkomst skjer ved privat vei knyttet til riksvei 4, siden 2007 med egen bru over jernbanen. Stedet eies og drives av Norges KFUK-KFUM-speidere, som har hatt stedet siden 1946. Det har skjedd endringer på området opp gjennom årene, og området består i dag av hovedhus, kapell, en banevokterbolig, flere boder og utedoer til leirbruk, i tillegg til et vernet våtmarksområde.
I 2015 ble nytt leirområde ferdig oppfylt med masser, det ble arrangert en liten speiderleir der da, leirområdet er nå på ca 15 mål og tas i bruk fra sommeren 2016. Dette ble tidligere brukt til en mindre speiderleir i 2015
Etter oppgraderingen har Nordtangen plass til mellom 800 og 900 speidere i telt.
Monju kjernekraftverk

Monju kjernekraftverk er et stengt kjernekraftverk fra Japan. Det ble begynt bygd i 1980-årene og oppnådde såkalt kritikalitet for første gang i 1994. Anlegget ble stengt etter fire måneder da 700 kg flytende natrium lekket fra en kjølesløyfe. Installert maksimal effekt var 280 MW. Anlegget har aldri vært i full virksomhet i siden det ble bygget, og har bare vært i drift i 250 dager mellom 1994 og 2016, da den japanske regjering bestemte at den skulle nedlegges. Anlegget har kostet mer enn 1 trillion yen. Nedleggelsen vil ta om lag 30 år og koste ytterlige 375 milliarder yen.
Kraftverket er oppkalt etter boddhisattvaen for kunnskap og visdom, Monju-Bosatsu.
Air Force Space Command

Militær inndeling

I operativt henseende sorterer AFSPC under U.S. Strategic Command, men bidrar også med kapasiteter til den amerikansk-canadiske kommandoen North American Aerospace Defense Command.
Fra 1993 og frem til 2009 inngikk USAs interkontinentale ballistiske kjernevåpenbestykkede missilstridsstyrker i AFSPC. Siden den 1. desember 2009 hører missilene til Air Force Global Strike Command.
Micropterix calthella

Utseende

En ganske liten (vingespenn 7 – 10 mm), metallisk farget møll. Forvingen er metallisk grønn, purpurfarget ved roten. Bakvingen er gråaktig med purpuraktig glans, særlig ytterst.

Levevis

Arten lever i fuktige skogsområder. De voksne sommerfuglene, som er aktive om dagen i mai – juni, kan være svært tallrike på blomster, særlig av soleihov (Caltha palustris), men også på starr (Carex spp.). Der spiser de pollen. Larven lever på levermoser.

Utbredelse

Den er utbredt i hele Europa og i den nordlige Asia østover til det sentrale Sibir. I Norge finnes den bare ved Oslofjorden.
Anstalten Kumla

Anstalten Kumla er et lukket fengsel, beliggende ved byen Kumla i Sverige. Kumla er Sveriges største og et av landets sikreste fengsler. Fengslet åpnet i 1965 og har 463 plasser og benyttes særlig til langtidsdømte.
Fengslet har et stort antall avdelinger, blant disse er Riksmottaket, hvor alle som er dømt til fire års fengsel eller mer, undersøkes før de blir plassert i det svenske fengselsvesenet.
Det kriminelle nettverket Brödraskapet Wolfpack ble startet på Kumlaanstalten i 1995.
Victoriaørkenen

Victoriaørkenen (engelsk: Great Victoria Desert) er en ørken i det sørlige og vestlige Australia.  Den ligger i delstatene Sør-Australia og Vest-Australia, og med et flateinnhold på 424 400 km² er den Australias største ørken.
Ørkenen består av mange små sandåser, områder dekket av tettpakket småstein, gressletter og saltsjøer. Den strekker seg rundt 1000 kilometer øst-vest, fra Gawler Ranges i Sør-Australia til Eastern Goldfields-regionen i Vest-Australia. Den avgrenses i sør av Nullarbor-sletta og i nord av Musgravefjellene og Gibsonørkenen. Nedbøren i ørkenen er sjelden og uregelmessig, og gjennomsnittlig årsnedbør ligger mellom 200 og 250 mm. Tordenvær er relativt vanlig i Victoriaørkenen, med 15 – 20 tordenvær per år i snitt. Sommertemperaturene er fra 32 til 40°C og vintertemperaturene mellom 18 og 23°C.
Den britiske oppdageren Ernest Giles ble i 1875 den første europeeren som krysset ørkenen. Han oppkalte den etter den daværende britiske monarken, dronning Victoria.
Menneskelig aktivitet i ørkenen har bestått av endel gruvedrift og testing av atomvåpen. Ørkenen er stort sett ubefolket, og majoriteten av de få som bor i området er australske urfolk. Victoriaørkenen krysses av noen svært grove grusveier, som Connie Sue Highway og Anne Beadell Highway.
Ronald 11 – Schlager-minner

Ronald 11 – Schlager-minner er et musikkalbum utgitt av Ronald Holmberg i 2002 på Busk records.
Den forelskede gullaschbaron

Kommentar

Gulasjbaroner var et økenavn som ble anvendt om spekulanter, som under den første verdenskrig ble rike på å produsere og eksportere matvarer, ofte av tvilsom kvalitet, til Tyskland.
Finn Aage Andersen

Teknikk

Finn Aage Andersen arbeidet både med skulptur, maleri, collage og assemblage. Særlig var collager en teknikk og et medium han fordypet seg i. «Gjennom trettifem år har han bygget opp et livsverk av collager som i omfang er uten sidestykke i Norge» (Øivind Storm Bjerke). Finn Aage Andersen var spesielt opptatt av surrealistene, og hentet mye inspirasjon fra denne kunstretningen. Bildene hans har referanser til kunsthistorien, og ved ny bruk av symboler og ikoner skapes overraskende sammenhenger.

Kollektivutstillinger

Finn Aage Andersen debuterte på Vestlandsutstillingen i 1971, og deltok på Høstutstillingen første gang i 1973. Han har deltatt på en rekke kollektivutstillinger - bl.a i Hamar Kunstforening, Ibsenhuset, Lillehammer Kunstmuseum. På utstillingen ”Surrealist” på Stenensen-museet Oslo 2010 var han representert med et titalls verk.
Han har markert seg med utstillingene ”Bord, stol, seng” på Ibsenhuset i Skien, ”Transit” på Hedmark Kunstnersenter, ”Innlandskunst” på Lillehammer Kunstmuseum, ”stolARTet” på Kunstbanken Hedmark.

Separatutstillinger

Finn Aage Andersen har hatt separatutstillinger i Kunstnerforbundet, Hedmark Kunstnersenter, Gjøvik Kunstforening, Høgskolen i Bergen, Kunstbanken Hedmark, Stange kunstforening, Skien Kunstforening, Avistegnernes hus, Drøbak, Hamar Sagbladfabrikk, Galleri EKG, Galleri Vikerødegården.

Internasjonale prosjekt

Finn Aage Andersen var sammen med kunstnerne Wenche Kvalstad Eckhoff og Knut Wold drivende kunstnerisk og organisatorisk kraft i de internasjonale landartprosjektene ”Pap Art”, ”Agro Art”, ”Bank Art” og ”Kulturlandskap Åkersvika”, og medansvarlig for utstillingen HEMart.

Innkjøpt av

Finn Aage Andersen er representert i offentlige og private samlinger. Verkene hans er innkjøpt av Norsk Kulturråd, Telemark Lærerhøgskole, Hamar kommune, Hamar Folkebibliotek, Värmlands Läns Landsting, Høgskolen i Hedmark, Skien Billedgalleri o.a. Han har hatt utsmykningsoppdrag for Televerket Hamar, Fylkessykehuset Gjøvik, Stange e-verk, Skarnes v.g.skole, Holmen v.g.skole, Dyløkkåsen skole Drøbak, Statens Hus Hamar, Karuss Oppvekstsenter Kristiansand og Alvdal v.g.skole.

Annet

Finn Åge Andersen har vært konsulent for flere utsmykningsprosjekter, bl.a. for Hamar Rådhus og Fougner Lundhs plass på Hamar..
Kunstboken ”Collage”, som setter søkelyset på Finn Aage Andersens arbeider med collage fra 1976-2012 ble utgitt på Oplandske Forlag i 2012.

Priser

Hedmark fylkeskommunes kulturpris 1997 (for utstillngen HEMart)
Hedmarksprisen 1997
Entasis

Entasis en designteknikk som brukes for å motvirke visse optiske illusjoner innenfor arkitektur. Når en søyle eller en annen struktur er designet med parallelle sider, oppfatter øyet det som om sidene har en konkav (innsvingt) kurve. Entasis er å gi sidene en lett utbuktning på midten, noe som gjør at de ikke er parallelle, og på denne måten motvirkes denne optiske effekten. Målet med dette, paradoksalt nok, er å få linjene til å se rette ut for øyet, ved hjelp av kurver og optisk illusjon.
Designteknikken ble først brukt under konstruksjonen av de egyptiske pyramidene, men ble utviklet videre i gresk arkitektur, hvor den finnes i alle klassiske søyleordener, mest utpreget i doriske søyler. Den doriske søylen hviler direkte på stylobatet (det øverste trinnet på fundamentet) uten noen base. Stylobatet kan oppvise en lignende optisk effekt, idet det har en nesten umerkelig overhøyde mot midten, for å motvirke illusjonen av at det er «salrygget». Slike optiske effekter var vanlige i greske templer, som for eksempel Parthenon i Athen.
Romerne overtok de fleste av grekernes arkitektoniske elementer, videreutviklet dem og tilføyde nye søyleordener. Også i all klassisk romersk arktitektur har søylene entasis. Renessansens arkitekter gjenopptok bruken av de klassiske søyleordener med entasis, for eksempel Andrea Palladio. Norske byggverk fra den klassisistiske perioden kan oppvise mange monumentalbygg med tydelig entasis. Gode eksempler er Slottet, Universitetsbygningen og Børsen. I nyere tid har designere av biler fra Rolls-Royce brukt teknikken i radiatorgrillene på bilene.
Kvisten

Kvisten eller Kvistafjorden er en fjordarm av Foldafjorden i Nærøy kommune i Trøndelag. Fjorden strekker seg 8 kilometer nordøstover til munningen av Kvistaelva i bunnen av fjorden. 
Fjorden har innløp mellom Falskardnesodden i nord og Kitrappan i sør. Vest for Falskardnesodden går Korsnesstraumen nordover til starten av Innerfolda. Like innafor innløpet ligger Fugløya med et gammelt gårdsbruk. Bortsett fra dette er det ingen bosetninger eller veier innover i fjorden. Kvistodden omtrent halvvegs inn i fjorden deler fjorden i to. På sørsiden går Litlkvisten rett østover, mens Storkvisten går nordøstover til bunnen av fjorden. Innover i fjorden ligger Kvistøyan ved munningen av Kvistaelva.